የህዳሴው ግድብ ወደር የማይገኝለት ብሔራዊ መግባባትን ፈጥሯል-ጠቅላይ ሚኒስትር ኃይለርያም ደሳለኝ
የታላቁ የኢትዮጵያ ህዳሴ ግድብ ግንባታ የተጀመረበት አምስተኛ ዓመት በዓል ዛሬ በግንባታው ሥፍራ(ጉባ) ሲከበር ጠቅላይ ሚኒስትር ኃይለ ማርያም እንዳሉት ፕሮጀክቱ ኢትዮጵያውያን ዘርና ሃይማኖት፣ዕድሜና ፆታ ሳይገድባቸው በአንድነት እንዲሰለፉ አድርጓል፡፡ህዝቡ ከድህነትና ኋላቀርነት እንዳይወጣ ጠፍሮት የነበረውን የአይቻልም መንፈስን በህዳሴው ግድብ አማካኝነት በተባበረ ክንድ በመሰባባር ወደ ላቀ ማማ እየተጓዙ መሆናቸውን ጠቅላይ ሚኒስትሩ አስገንዝበዋል፡፡የግድቡ ግንባታ ከ50 በመቶ በላይ መከናወኑ ሌሎች ታላላቅ ፕሮጀክቶችን የመገንባት ፍላጎትና አቅምን ያሳየ እንደሆነም ጨምረው ገልፀዋል፡፡ የዘመናት ቁጭትን የመመለስና ፀረ ድህነት ትግሉን የማጠናከሩ ሂደት ጥሩ ምዕራፍ ላይ ለመድረሱም ማሳያ ነው ብለዋል፡፡ኢትዮጵያ በክፍለ አህጉሩ የታዳሽ ኃይል ማዕከል ለማድረግ የተቀመጠውን ራዕይ ለማሳካት ከማገዙም በላይ አገራዊ የቁጠባ ባህልን ለማሳደግም ረድቷል፡፡ የቴክኖሎጂና የዕውቀት ሽግግር ለመቅሰምም ትልቅ ሚና እየተጫወተ እንደሚገኝ አስረድተዋል፡፡የኢትዮጵያ ኤሌክትሪክ ኃይል ዋና ሥራ አስፈፃሚ ኢንጂነር አዜብ አስናቀ ከባድ የሚባለው የግድቡ ሥራ በአብዛኛው መጠናቀቁን ተናግረዋል፡፡ ግንባታው ሲጠናቀቅ የሚመነጨውን ኃይል ወደ ብሔራዊ የኃይል ቋት የሚወስድ የ1 ሺ238 ኪሎ ሜትር መስመር ዝርጋታ ተጠናቋል፡፡ በሆለታ አካባቢም የማከፋፈያ ጣቢያ እየተገነባ ነው ብለዋል፡፡ ውሃው ወደ ተፈጥሮአዊ አቅጣጫው ተመልሶ እንዲያልፍ ቱቦዎች መቀበራቸውን ገልፀዋል፡፡የኢፌዴሪ ብረታ ብረትና ኢንጂነሪንግ ኮርፖሬሽን የኤሌክትሮ መካኒካል ሥራውን በብቃትና በጥራት እየተወጣ እንደሚገኝ አስታውቋል ፡፡ ሌሎች አገራዊ መሰል ፕሮጀክቶችን ለማከናወን የሚያስችል አቅም ለመገንባት እንደረዳውም ነው የገለፀው፡፡ የፕሮጀክቱ ሥራ ተቋራጭ ሳሊኒ ኮንስትራክሽንም የተሰጠውን ኃላፊነት በአግባቡ በመወጣት ለማስረከብ እየሰራ እንደሚገኝ አስረድቷል፡፡ታላቁ የህዳሴ ግድብ ግንባታ እያንዳንዳቸው 375 ሜጋ ዋት ኃይል ማመንጨት የሚችሉ 16 ዩኒቶች አሉት፡፡ ግንባታው ሲጠናቀቅም በአጠቃላይ 6ሺ ሜጋ ዋት ያመነጫል፡፡ ለግድቡ ግንባታ 12 ቢሊዮን ብር ቃል የተገባ ሲሆን እስከ አሁን ከህዝቡ ስምንት ነጥብ አንድ ቢሊዮን ብር ተሰብስቧል፡፡ ከ50 በመቶ በላይ ግንባታው ተጠናቋል፡፡